**ELŐTERJESZTÉS**

# Szombathely Megyei Jogú Város Városstratégiai, Idegenforgalmi és Sport Bizottságának 2019. december 17-i ülésére

**Beszámoló Szombathely Megyei Jogú Város Önkormányzata 2019. évi**

**testvérvárosi kapcsolatainak működéséről, eredményességéről**

Szombathely Megyei Jogú Város Önkormányzata tizennégy európai és két ázsiai várossal tart fenn testvérvárosi kapcsolatokat. Az első kategóriába tartozik az olasz Ferrara (2001. november óta), a mai Románia területén fekvő Vajdahunyad/Hunedoara (1990. február 23. óta), a német Kaufbeuren (1992. július óta), a dán Kolding (1991. április 19. óta), a georgiai Kutaisi (2015. február 2. óta), a finn Lappeenranta (1983. július óta), az olasz Lecco (1995. november 11. óta), a szlovén Maribor (1985. március 29. óta), az észt Nõmme (1997. március 15. óta), az ausztriai Felsőőr/Oberwart (1991. január 10. óta), a portugáliai Santiago do Cacém (2019. május 31. óta), a horvátországi Sziszek/Sisak (2015. július 3. óta), a szlovákiai Nagyszombat/Trnava (1993. január 13.), illetve az ukrajnai Ungvár/Uzsgorod városa (1991. augusztus 19. óta). Ázsiában az izraeli Ramat-Gan (1992. november 1. óta) és a kínai Yantai (2007. október 8. óta) a testvérvárosunk.

A testvérvárosi kapcsolatokon túlmenően partnerségi megállapodás született a franciaországi Tours városával (2003. április 24. óta), a bolgár Razgrad várossal (2009. november 7. óta), illetve baráti szálak fűznek minket a mai Románia területén fekvő Zilah/Zalãu városhoz.

Városunk széles körű nemzetközi kapcsolatokkal rendelkezik, és bár a 2019. évben zajló önkormányzati választás nagymértékben behatárolta a testvérvárosi kapcsolatok ápolását, mégis számos látogatás, kulturális csere valósulhatott meg, illetve új kapcsolatok is születtek. A testvérvárosi kapcsolatokon túlmenően számos nagyköveti látogatás és nemzetközi esemény gazdagította városunk nemzetközi életét.

1. **Testvérvárosi események 2019-ben:**

Szombathely Megyei Jogú Városa rendszeresen vendégül látja testvérvárosait két nagyrendezvényén, a **Savaria Történelmi Karnevál**on és a **Szent Márton rendezvénysorozat**on.

* ***A 2019. augusztus 22-25. között*** megrendezésre került ***XX. Savaria Történelmi Karneválon*** a lengyel Elbląg város, valamint Felsőőr, Kaufbeuren, Kutaisi, Ramat-Gan, Santiago do Cacém, Vajdahunyad delegációja, valamint az Ír Nagykövetség kulturális attaséja és a Lengyel nagykövet és Manila képviselői tettek látogatást.

A rendezvény fő napján továbbá ellátogatott hozzánk az a 25 vajdahunyadi diák is, akik kísérőikkel a város vonyarcvashegyi táborában töltötték a hetet.

A külföldi delegációk a Karnevál eseményein történő részvételén túl megbeszéléseket folytattak a város vezetőivel a kapcsolatok elmélyítése, további együttműködések kialakítása érdekében.

A lengyelországi **Elbląg** várossal történő testvérvárosi kapcsolat létesítésének gondolata 2018-ban, Jerzy Snopek úr, Lengyelország budapesti nagykövete május 31-i látogatásának alkalmával merült fel. A nyár folyamán nagykövet úr felvette a kapcsolatot a lengyel város polgármesterével, aki üdvözölte az elképzelést, és városunk szándéknyilatkozatát kérte. 2018. augusztus 30-án Dr. Puskás Tivadar polgármester úr testvérvárosi megállapodás tervezetet küldött Witold Wróblewski polgármester úr részére. A lengyel polgármester és hivatalos delegációja nagykövet úr közbenjárására meghívást kapott a 2019. évi Savaria Történelmi Karneválra, aminek alkalmával megbeszélést folytatott Dr. Puskás Tivadar polgármester úrral, valamint Lendvai Ferenc tanácsnok úrral. Polgármester úr tájékoztatta vendégeinket az október 13-i önkormányzati választásokról, egyben biztosította őket a testvérvárosi kapcsolat létesítésének szándékáról. Elbląg polgármestere meghívta Szombathely vezetőit az augusztus végén megrendezésre kerülő Kenyér ünnepe városi rendezvényükre, amit városunk vezetői nem tudtak elfogadni.

Dr. Puskás Tivadar polgármester úr és Illés Károly alpolgármester úr megbeszélésen fogadta izraeli testvérvárosunk, **Ramat-Gan** új polgármesterét, Carmel Shama-Hacohen urat és hivatalos küldöttségét. A megbeszélésen Ramat-Gan polgármestere elismerően szólt a karneváli vásári forgatagról, a helyi kézműves termékeket árusító kereskedőket szívesen hívná a 2021. évi testvérvárosi találkozóra. A küldöttség a Szombathelyi Zsidó Hitközség tagjainál is látogatást tett. Az általuk is megtekintett Szemtől szemben elnevezésű kiállítás Ramat-Gan-i bemutatása sajnos 2018-ban még nem valósulhatott meg, de bíznak benne, hogy az új városi múzeum mielőbb felépül és méltó helyszíne lesz a szombathelyi kiállításnak.

A portugál **Santiago do Cacém** város polgármestere és turisztikai vezetővel kiegészült küldöttsége a két város közti turisztikai együttműködési javaslatairól folytatott megbeszélést városunk korábbi vezetőivel és Grünwald Stefánia asszonnyal, a Savaria Turizmus Nonprofit Kft. ügyvezetőjével.

A **vajdahunyadi** küldöttséggel külön köszöntötték a város korábbi vezetői a Karneválra érkező román és magyar táborozó diákokat.

A Karnevál elmaradhatatlan fellépői, a **kaufbeuren**i Artistica Anam Cara Egyesület tagjai ismét színes műsorokkal kedveskedtek a nézőknek.

* + ***A november 8-10. között* megrendezett Szent Márton-rendezvénysorozatra a német Kaufbeuren kapott meghívást. Testvérvárosunkat Stefan Bosse főpolgármester úr és küldöttsége képviselte. Vendégeink részt vettek a péntek esti Vesperáson, a lampionos felvonuláson, és megkoszorúzták Szent Márton szobrát. Jelen voltak a szombati szentmisén, meghívást kaptak az esti Szent Márton napi díjátadó gálára és az azt követő fogadásra. Vasárnap délelőtt Horváth Soma és Dr. László Győző alpolgármester urak, illetve Szuhai Viktor tanácsnok úr és Tóth Kálmán elnök úr társaságában megbeszélést folytattunk a két város közti testvérvárosi kapcsolatokról, és a jövőbeli együttműködési szándékokról.**
1. **Kapcsolat Vajdahunyaddal:**
	* ***Február 17-23. között*** Vajdahunyad testvérvárosunk polgármesterének meghívására 26 szombathelyi középiskolás diák és három kísérő vett részt a strajai sítáborban.
	* ***Augusztus 19-25. között*** 25 magyar és román diák és kísérőik táborozhattak az Önkormányzat vonyarcvashegyi üdülőjében. A diákok kirándulásokon, múzeumlátogatáson, szakemberek által tartott csoportfoglalkozásokban vettek részt, valamint találkoztak Szombathely Megyei Jogú Város Városi Diákönkormányzatának aktív tagjaival is. Augusztus 24-én, a Karnevál fő napján városunkba látogattak, ahol Dr. Puskás Tivadar polgármester úr a vajdahunyadi polgármesterrel és delegációjával fogadta őket a Városházán.

Vajdahunyad polgármestere meghívást küldött a július 26-28-i *Vajdahunyad Napok* elnevezésű városi ünnepségükre, amin városvezetőinknek nem állt módjában részt venni.

A Corvin Savaria Társaság 2019-ben **600.000 Ft támogatás**ban részesült a vajdahunyadi Magyar Ház működtetéséhez, a „határon túli magyar egyesületek támogatása keret” tételsor terhére.

1. **Kapcsolat Kaufbeurennel:**
	* ***Április 8-án*** Dr. Puskás Tivadar polgármester úr köszöntötte Kaufbeuren testvérvárosunk Konradin iskolájának és egy svéd iskola, valamint az ELTE Bolyai János Gyakorló Általános Iskola és Gimnázium közös Erasmus programjában résztvevő tanárokat a Városházán.
	* ***Június 7-10. között*** a kaufbeureni Testvérvárosi Egyesület közreműködésével szervezett buszos út indult Szombathelyről német testvérvárosunkba. A résztvevők megtekintették a város nevezetességeit, valamint ellátogattak a környék fő látnivalóihoz is, így jártak Münchenben és az UNESCO Világörökségének listáján szereplő Neuschwanstein kastélynál.
* ***Július 6-7. között*** a kaufbeureni Testvérvárosi Egyesület képviseletében László Kasztner ügyvezető úr és Johann Sirch úr, elnökségi tag látogatott Szombathelyre, Schauermann János plébános úr ezüstmiséjére.
* ***Július 12-15. között*** Stefan Bosse főpolgármester úr meghívására Ágh Ernő és Dr. Ipkovich György képviselő urak részt vettek a Tänzelfest ünnepségen.

**Városunk ismét külön gasztronómiai és turisztikai standdal képviselte magát a rendezvényen, ahol a Szombathelyi Turisztikai és Testvérvárosi Egyesület munkatársai közreműködtek, és az Ungaresca Táncegyüttes nyújtott nagy sikerű kulturális programot. A Szombathelyi Kötélugró Klub ismét színvonalas műsorral lépett fel az Artistica Anam Cara színpadán. A rendezvényre ellátogattak a Német Önkormányzat és a Szent Márton Plébánia képviselői is.**

* ***Szeptember 17-20. között*** Önkormányzatunk és a testvérvárosunk közreműködésével a Horváth Boldizsár Szakközépiskola tanulói Kaufbeuren testvérvárosunkba látogattak, ahol megismerkedtek a város, illetve a környék nevezetességeivel. Megtekintették a Neuschwanstein kastélyt, Passaut, Münchent, valamint Dachaut, Salzburgot és Hallstattot is.
* ***Október 26-án*** a Szombathelyi Vívóakadémia sportolói Kaufbeuren testvérvárosunkban részt vettek a hagyományos *Fünfknopfturnier* versenyen.
1. **Kapcsolat Kutaisivel:**

 **Városunk meghívást kapott a május 2-i *Kutaisi Napja* rendezvényre, amit nem tudtunk elfogadni.**

**A novemberi *„Ilo – Az én városom”* elnevezésű fotópályázatra a rövid határidő ellenére városunkból tíz hobbifotós küldött fényképeket.**

1. **Kapcsolat Felsőőrrel:**

**Felsőőr képviseletében Stefan Rath képviselő úr részt vett a Savaria Történelmi Karnevál fő napjának eseményein.**

* ***November 26-án* a Vas Megyei Kereskedelmi és Iparkamara nemzetközi konferenciát rendezett, melyen burgenlandi szakemberek is részt vettek. Az eseményen találkoztam Georg Rosner úrral, Felsőőr polgármesterével.**
1. **Kapcsolat Leccóval:**
	* ***Március 25-30. között* a Bolyai János Gyakorló Általános Iskola és Gimnázium olasz tanulóinak meghívására a leccói** Giuseppe Parini testvériskola 21 fős diákcsoportja és kísérőik tettek látogatást Szombathelyen. A testvériskolai programokon kívül a házigazdák kirándulás keretében mutatták meg az olasz fiataloknak Budapest nevezetességeit és a Balatont.

**Lecco polgármestere meghívást küldött az október 4-6. között megrendezésre került *Testvérvárosi találkozó*ra. A meghívásnak a közelgő önkormányzati választások miatt a város vezetése sajnos nem tudott eleget tenni.**

1. **Kapcsolat Mariborral:**

A Szent Márton életéhez kapcsolódó tárgyi és szellemi értékek továbbörökítésére életre hívott NewPilgrimAge projektben Szombathely vezető partneri tisztséget lát el. A projektben való részvételre városunk testvérvárosait is megszólítottuk, Maribor csatlakozott a projekthez.

**A szeptember 21-22. között megrendezett *Testvérvárosi ünnep*re szóló meghívást
 Szombathely város vezetése nem tudta elfogadni.**

1. **Új testvérváros, Santiago do Cacém:**
* ***Május 30. és június 2. között*** Dr. Puskás Tivadar polgármester úr, Lendvai Ferenc tanácsnok úr, Kántás Zoltán, Dr. Ipkovich György és Dr. László Győző képviselő urak részvételével városi delegáció tartózkodott a portugáliai Santiago do Cacémben, ahol a két város vezetője ünnepi keretek közt aláírta a testvérvárosi megállapodást. A lisszaboni Magyar Nagykövetséget Schmidt-Ivancsics Cecília, a nagykövet helyettese képviselte. A küldöttség tagjai megtekintették a város nevezetességeit, és ellátogattak a település legnagyobb rendezvényére, a Santiagro mezőgazdasági vásárra.
1. **Kapcsolat Sziszekkel:**
	* ***Június 4-én* a Szent Kvirin Egyházközség tagjai részt vettek Sziszekben a Szent Kvirin ünnepségen. A küldöttséget Ágh Ernő képviselő úr,** a szombathelyi Szent Kvirin-plébánia tanácsadó testületének elnöke vezette.
2. **Kapcsolat Lappeenrantával:**

 **Lappeenranta testvérvárosunkkal együttműködésre idén nem került sor.**

1. **Kapcsolat Nõmmével:**

Észt testvérvárosunkkal együttműködésre idén nem került sor.

1. **Kapcsolat Ferrarával:**

**Ferrarával idén együttműködésre nem került sor.**

1. **Kapcsolat Ramat-Gannal:**

Ramat-Gan új polgármestere és küldöttsége a Savaria Történelmi Karnevál alkalmával tett látogatást városunkban, amikor egyeztetett a város vezetőivel, és megismerkedett a Szombathelyi Zsidó Hitközség tagjaival.

1. **Kapcsolat Nagyszombattal:**

 **Szlovák partnereinkkel együttműködésre idén nem került sor.**

1. **Kapcsolat Ungvárral:**

Ukrán testvérvárosunk meghívást küldött a szeptember 13-14-én tartott *Ungvári Napok* rendezvényre, aminek városunk vezetői nem tudtak eleget tenni.

1. **Kapcsolat Yantai-jal:**

**Kínai testvérvárosunk meghívást küldött a jövő áprilisban megrendezésre kerülő Okos Város Konferenciára. Bízunk abban, hogy szombathelyi küldöttség is képviselteti magát a rendezvényen.**

1. **Kapcsolat Koldinggal:**

**Dán testvérvárosunk polgármestere levélben tájékoztatott, hogy a hivatalos testvérvárosi kapcsolatot fenntartják ugyan, de költségvetési okokra hivatkozva nem kezdeményeznek testvérvárosi programokat.**

1. **Kapcsolat Tours-ral:**

 Baráti városunkkal idén együttműködésre nem került sor.

1. **Kapcsolat Razgraddal:**

 **Baráti városunkkal idén együttműködésre nem került sor.**

1. **Kapcsolat Zilahhal:**

 **Baráti városunk meghívását a július 26-28-án megrendezett *Zilahi Napok*
 rendezvényre nem állt módunkban elfogadni.**

A testvérvárosi együttműködéseken túl számos egyéb nemzetközi és diplomáciai találkozóval bővült városunk kapcsolatrendszere.

**Kérem a Tisztelt Bizottságot, hogy a Szombathely Megyei Jogú Város Önkormányzata 2019. évi testvérvárosi kapcsolatainak működéséről, eredményességéről szóló beszámolót elfogadni szíveskedjék.**

Szombathely, 2019. december „ „.

**/: Dr. Nemény András :/**

**HATÁROZATI JAVASLAT**

**……………./2019. (XII. 17.) VISB. sz. határozat**

Szombathely Megyei Jogú Város Városstratégiai, Idegenforgalmi és Sport Bizottsága a Szombathely Megyei Jogú Város Önkormányzata 2019. évi testvérvárosi kapcsolatainak működéséről, eredményességéről szóló beszámolót az SZMSZ 54. § (3) bekezdés 7. pontja alapján jóváhagyja.

**Felelős:** Dr. Nemény András, polgármester

 Dr. Kovács Előd, osztályvezető

**Határidő:** azonnal